Imtella' Awwissu 29, 2021 - Aġġornata 29 Ta' Awwissu, 2021 7:58pm Mill-ġimgħa d-dieħla, kċina fil-Belt se tibda tqassam sa mitt ikla f'nofsinhar lil persuni li m'għandhomx fejn jgħixu jew bi problemi biex jieklu ikla sura kuljum. L-inizjattiva hi tal-Patrijiet Franġiskani, li offrew parti mill-kunvent tagħhom għal dan il-proġett. Apparti l-ikel, min jirrikorri għal dan is-servizz jista' jinħasel u juża faċilitajiet sanitarji fil-post u servizzi oħra, fosthom ta' psikologu. "Agħtuhom intom x'jieklu". Kien dan il-vers mill-Evanġelju ta' San Luqa li ispira lil Patri Marcellino Micallef biex ħames snin ilu beda jaħdem fuq proġett ta' Kċina Franġiskana, fil-Belt. Patri Marcellino għandu esperjenza f'diversi artijiet tal-missjoni u ġie wiċċ imb wiċċ mar-realtà tal-faqar. "Din il-kelma xlietni meta kont fuq muntanja, bagħatni l-Father ġewwa l-Gwatemala biex nagħmel il-quddiesa hemm u ġejt wiċċ imb wiċċ ma' realtà ta' miżerja, mhux ta' faqar. U l-Vanġelju dakinhar kien ta' Luqa 'Agħtuhom intom x'jieklu'. U nżilt nibki għax ridt li dil-kelma mhux biss nomgħodha imma ninkarnaha fil-ħajja tiegħi." Patri Marcellino għex ukoll fl-Istati Uniti fejn il-komunità Franġiskana għandha proġett bħalma se jkun dak tal-Kċina Franġiskana, fir-refettorju l-antik tal-kunvent li l-komunità għandha fi Triq Sant'Ursula, il-Belt. Il-binja tmur lura għall-1584 u kellha bżonn restawr estensiv. Wara ġiet attrezzata bit-tagħmir tal-kċina, fejn se jpoġġi min jiġi għall-ikel, showers u faċilitajiet sanitarji. Il-proġett sewa madwar 600,000 ewro, b'nofshom inħarġu mill-Awtorita' tal-Ippjanar u l-bqija minn donazzjonijiet. "Il-faqar kien, għadu u jibqa'. Kristu stess qalilna li l-foqra jibqgħu magħkom dejjem, anzi aktar mal-pajjiż jimxi 'l quddiem aktar se jkollok nies li jibqgħu fil-periferija, fl-aħħar skaluna tas-soċjetà tagħna …. Ir-realta' ta' Malta turi li hawn splużjoni ta' nies li jorqdu barra." Il-motto tal-proġett tal-Kċina Franġiskana hu "ħajja b'dinjità" għax fi kliem Patri Marcellino, kull persuna, hi min hi, ta' liema nazzjonalità jew reliġjon hi, għandu jkollha d-dinjità mill-konċepiment sal-aħħar nifs ta' ħajjitha. Il-Kċina Franġiskana fil-Belt se tiftaħ il-bibien tagħha għal 100 persuna kuljum mill-11:30 ta' filgħodu sas-02:30 ta' waranofsinhar u sservi żewġ platti u deżerta lil min hu bla dar jew għandu diffikultà biex jiekol ikla sura. Fiha wkoll faċilitajiet fejn persuna tinħasel u servizzi ta' psikologu u parrukkier. Minbarra Patri Marcellino li hu d-Direttur, hemm bord ta' 7 persuni, 25 voluntier u 2 impjegati. Wieħed minnhom hu Louis Mallia li qatta' ħafna snin il-ħabs u irriforma ruħu "Jiena l-ewwel mhux ix-xogħol bdejt nara, bdejt nara s-sodisfazzjon ta' dawn il-persuni li huma bħali. Bdejt ninduna li veru li fil-pajjiż hawn il-faqar. Inutli se nibqgħu naħbu l-affarijiet, meta l-affarijiet huma hekk. Imma li nservi lil dawn in-nies għalija hi xi ħaġa kbira." Patri Marcellino stqarr li l-providenza qatt ma naqset u appella lil kumpaniji tal-ikel biex ikunu ta' spalla għall-Kċina Franġiskana għax fi kliemu l-qalb tkun ħienja aktar meta tagħti milli meta tirċievi. Kull min jixtieq jagħtu l-għajnuna tiegħu għall-Kċina Franġiskana jista' jċempel fuq 79227570.